ΑΡΙΘΜΟΣ 5

**ΑΝΩΤΑΤΟ ΣΥΜΒΟΥΛΙΟ ΕΠΙΛΟΓΗΣ ΠΡΟΣΩΠΙΚΟΥ**

**ΕΛΑΣΣΩΝ ΟΛΟΜΕΛΕΙΑ**

Συγκροτήθηκε από τα μέλη του ΑΣΕΠ Διονύσιο Λασκαράτο, Προεδρεύοντα, Αντιπρόεδρο, Ηλία Νικολόπουλο Αντιπρόεδρο, Αθανάσιο Παπαϊωάννου Αντιπρόεδρο, τους Προέδρους των Τμημάτων, Χαρίλαο Κλουκίνα, Στέλλα Μαργέλλου και τις Σύμβούλους του ΑΣΕΠ, Μαρία Θεοδωράκη–Ρεντούμη και Ευαγγελία Βλάχου κωλυομένων των Προέδρων του Γ΄ και Δ΄ Τμήματος αντίστοιχα Δημητρούλας Μαυρομμάτη και Ηλία Ψώνη.

Συνήλθε σε συνεδρίαση στο κατάστημα του Α.Σ.Ε.Π. στις 26 Μαΐου 2020, κατά την οποία χρέη Γραμματέως εξετέλεσε η Λαμπρινή Φώτη, υπάλληλος του Α.Σ.Ε.Π., με βαθμό Α΄.

Αντικείμενο της συνεδριάσεως ήταν η επίλυση του θέματος που απασχόλησε το Γ΄ Τμήμα του ΑΣΕΠ., ***ως προς την αναγνώριση*** ***ως ενιαίου και αδιάσπαστου τίτλου σπουδών μεταπτυχιακού επιπέδου****,* ***του πτυχίου της αλλοδαπής,*** *δεδομένης της Πράξης Αναγνώρισης ΔΟΑΤΑΠ περί ισοτιμίας και αντιστοιχίας* κατά τη διαδικασία κατάταξης με σειρά προτεραιότητας σε πίνακα, για την πλήρωση των κενών θέσεων Πρωτοβάθμιας και Δευτεροβάθμιας Εκπαίδευσης υποψηφίων Εκπαιδευτικών κλάδου ΠΕ79.01 με εξειδίκευση στην Ειδική Αγωγή, της 3ΕΑ/2019 προκήρυξης του ΑΣΕΠ, το οποίο παραπέμφθηκε προς επίλυση στην Ελάσσονα Ολομέλεια με την …… απόφαση, λόγω διαφωνίας των μελών του, σύμφωνα με τα οριζόμενα στις διατάξεις της περιπτώσεως στ΄ της παρ. 3 του άρθρου 17, σε συνδυασμό με την παρ. 4 του άρθρου 23 του Κανονισμού Λειτουργίας του Α.Σ.Ε.Π..

Στο σημείο αυτό έλαβε το λόγο ο Πρόεδρος της Ελάσσονος Ολομέλειας που είχε οριστεί Εισηγητής αναφερόμενος στο **ζήτημα** που ανέκυψε στο Τμήμα κατά την εξέταση των ενστάσεων των υποψηφίων εκπαιδευτικών 1) ……… και 2) ……….. που εκτίθενται με το παρακάτω περιεχόμενο, όπως αποφάνθηκε το Γ΄ Τμήμα του ΑΣΕΠ :

**1.** …………..με την υπ΄ αριθ. …….. εμπροθέσμως υποβληθείσα ένστασή τ…., ζητεί τη αναγνώριση/μοριοδότηση του πτυχίου τ… ως ενιαίο και αδιάσπαστο τίτλο σπουδών μεταπτυχιακού επιπέδου και επικαλείται τις διατάξεις των παρ. 2 και 3 του άρθρου 4, του ν.3328/2005, της παρ. 1, αρ. 46, του ν. 4485/2017, την υπουργική απόφαση Αρ. Φύλλου 3900, 7-9-2018 αρ, 141926/Ζ1, απόσπασμα πρακτικών της 5ης Συνεδρίασης της Συνέλευσης του Τμήματος Μουσικών Σπουδών, 28/3/2019, την από 18/7/2008 ΔΟΑΤΑΠ απαντητική επιστολή, τους κανονισμούς για το πλαίσιο επιπέδου 7 του Εθνικού και Ευρωπαϊκού Πλαισίου Προσόντων.

Όσο αφορά τον ισχυρισμό τ…, από τα στοιχεία που απεικονίζονται στο Ολοκληρωμένο Πληροφοριακό Σύστημα Διαχείρισης Προσωπικού Πρωτοβάθμιας & Δευτεροβάθμιας Εκπαίδευσης (Ο.Π.ΣΥ.Δ.) του Υπουργείου Παιδείας & Θρησκευμάτων, διαπιστώνεται ότι …. ενιστάμεν…. είναι κάτοχος τίτλων σπουδών εξωτερικού, χώρας-μέλους Ε.Ε. «Bachelor Of Arts Honours in Music» και «Master of Music Ethnomusicology» που αποκτήθηκαν στις …….. και …….., αντίστοιχα. Με την υπ’ αριθ. ……….. Πράξη Αναγνώρισης του ΔΟΑΤΑΠ οι εν λόγω τίτλοι αναγνωρίζονται **συνεκτιμώμενοι ως πτυχίο ισότιμο και αντίστοιχο προς τα πτυχία τα απονεμόμενα από το Τμήμα Μουσικών Σπουδών του Ε.Κ.Π.Α.**

Σύμφωνα με τα οριζόμενα στην οικεία Προκήρυξη, για τους **ενιαίους και αδιάσπαστους τίτλους σπουδών μεταπτυχιακού επιπέδου** (integrated master), απαιτείται η προσκόμιση της σχετικής διαπιστωτικής απόφασης του Υπουργού Παιδείας Έρευνας και Θρησκευμάτων, περί υπαγωγής του τμήματος στις διατάξεις του άρθρου 46 του ν. 4485/2017 (ΦΕΚ 114 Α΄), εφόσον η απόφαση αυτή έχει δημοσιευτεί μέχρι τη λήξη της προθεσμίας των αιτήσεων της οικείας προκήρυξης (Κεφάλαιο Δ΄, σελ. 406).

Για τη συγκεκριμένη περίπτωση, δηλαδή για τη διαδικασία αναγνώρισης πτυχίων της αλλοδαπής ως ενιαίων και αδιάσπαστων τίτλων μεταπτυχιακού επιπέδου, δεν υπάρχει σχετική νομοθετική πρόβλεψη στο άρθρο 46 του ν. 4485/2017 μέχρι και την ημερομηνία λήξης υποβολής των αιτήσεων, ήτοι ως 24/5/2019. Συνεπώς, νομίμως δεν μοριοδοτήθηκε … ενιστ..…. για μεταπτυχιακό τίτλο σπουδών.

**Αντίθετα κατά τη γνώμη του μέλους** του Τμήματος Κωνσταντίνου Σιασιάκου,πρέπει να αναγνωριστούν και μοριοδοτηθούν οι τίτλοι σπουδών τ….. ενιστ….. ως ενιαίος και αδιάσπαστος τίτλος σπουδών μεταπτυχιακού επιπέδου δεδομένης της Πράξης Αναγνώρισης ΔΟΑΤΑΠ περί ισοτιμίας και αντιστοιχίας προς τα πτυχία τα απονεμόμενα από το Τμήμα Μουσικών Σπουδών του ΕΚΠΑ για το οποίο έχει εκδοθεί Διαπιστωτική Απόφαση (ΦΕΚ 3900/Β/7-9-2018), περί υπαγωγής του εν λόγω τμήματος στις διατάξεις της παρ.1 του άρθρου 46 του ν.4485/2017.

**2.** ………..με την υπ’ αριθ. …….. εμπροθέσμως υποβληθείσα αίτησή τ… ενίσταται για τη μη αναγνώριση του τίτλου σπουδών της *Maitrise Lettres, Langues et Arts – Arts du Spectacle et Musique* του Πανεπιστημίου Montpellier 3 της Γαλλίας ως ενιαίου και αδιάσπαστου τίτλου σπουδών μεταπτυχιακού επιπέδου.

Στην ένστασή τ… επισυνάπτει την υπ’ αριθ. …… Πράξη του Δ.Ο.Α.Τ.Α.Π., σύμφωνα με την οποία ο τίτλος σπουδών της αναγνωρίζεται ως ισότιμος και αντίστοιχος προς τα απονεμόμενα πτυχία από το Τμήμα Μουσικών Σπουδών του Ε.Κ.Π.Α. … ενιστ….. υποστηρίζει ότι ο τίτλος σπουδών τ…. πρέπει να τ…. αναγνωριστεί ως ενιαίος και αδιάσπαστος τίτλος σπουδών μεταπτυχιακού επιπέδου, καθόσον το πτυχίο που απονέμεται από το Τμήμα Μουσικών Σπουδών του Ε.Κ.Π.Α. οδηγεί στην απονομή ενιαίου και αδιάσπαστου τίτλου σπουδών μεταπτυχιακού επιπέδου (integrated master) σύμφωνα με την υπ’ αριθ. 141926/Ζ1/3-9-2018 (ΦΕΚ 3900/Β/7-9-2018).

Σύμφωνα με τα οριζόμενα στην οικεία Προκήρυξη, για τους **ενιαίους και αδιάσπαστους τίτλους σπουδών μεταπτυχιακού επιπέδου** (integrated master), απαιτείται η προσκόμιση της σχετικής διαπιστωτικής απόφασης του Υπουργού Παιδείας Έρευνας και Θρησκευμάτων, περί υπαγωγής του τμήματος στις διατάξεις του άρθρου 46 του ν. 4485/2017 (ΦΕΚ 114 Α΄), εφόσον η απόφαση αυτή έχει δημοσιευτεί μέχρι τη λήξη της προθεσμίας των αιτήσεων της οικείας προκήρυξης (Κεφάλαιο Δ΄, σελ. 406).

Για τη συγκεκριμένη περίπτωση, δηλαδή για τη διαδικασία αναγνώρισης πτυχίων της αλλοδαπής ως ενιαίων και αδιάσπαστων τίτλων μεταπτυχιακού επιπέδου, δεν υπάρχει σχετική νομοθετική πρόβλεψη στο άρθρο 46 του ν. 4485/2017 μέχρι και την ημερομηνία λήξης υποβολής των αιτήσεων, ήτοι ως 24/5/2019. Συνεπώς, νομίμως δεν μοριοδοτήθηκε ….. ενιστ….. για μεταπτυχιακό τίτλο σπουδών.

**Αντίθετα κατά τη γνώμη του μέλους** του Τμήματος Κωνσταντίνου Σιασιάκου,πρέπει να αναγνωριστεί και μοριοδοτηθεί ο τίτλος σπουδών τ…. ενιστάμεν…. ως ενιαίος και αδιάσπαστος τίτλος σπουδών μεταπτυχιακού επιπέδου δεδομένης της Πράξης Αναγνώρισης ΔΟΑΤΑΠ περί ισοτιμίας και αντιστοιχίας προς τα πτυχία τα απονεμόμενα από το Τμήμα Μουσικών Σπουδών του ΕΚΠΑ για το οποίο έχει εκδοθεί Διαπιστωτική Απόφαση (ΦΕΚ 3900/Β/7-9-2018), περί υπαγωγής του εν λόγω τμήματος στις διατάξεις της παρ.1 του άρθρου 46 του ν.4485/2017.

O Πρόεδρος της Ελάσσονος Ολομέλειας Διονύσιος Λασκαράτος εξέθεσε τα ακόλουθα :

Με το άρθρο 46 του ν.4485/2017, όπως τροποποιήθηκε με την παράγραφο 8 του άρθρου 42 του ν. 4521/2018 ορίζεται ότι:

**1.** «*H επιτυχής ολοκλήρωση του πρώτου κύκλου σπουδών, που οργανώνεται σε Τμήματα Α.Ε.Ι. και διαρκεί κατ’ ελάχιστον δέκα (10) ακαδημαϊκά εξάμηνα (υποχρεωτικά εξάμηνα για τη λήψη πτυχίου ή διπλώματος σύμφωνα με το πρόγραμμα σπουδών), οδηγεί στην απονομή ενιαίου και αδιάσπαστου τίτλου σπουδών μεταπτυχιακού επιπέδου (integrated master) στην ειδικότητα του Τμήματος, επιπέδου 7 του Εθνικού και Ευρωπαϊκού Πλαισίου Προσόντων, αν στο πρόγραμμα σπουδών:*

*α) περιλαμβάνονται μαθήματα ώστε να διασφαλίζεται:*

*αα) η θεμελίωση στις βασικές επιστήμες και τέχνες,*

*ββ) η ανάπτυξη των μαθημάτων κορμού της ειδικότητας σε όλο το εύρος του σχετικού γνωστικού αντικειμένου,*

*γγ) η εμβάθυνση και η εμπέδωση σε υψηλό επίπεδο των γνώσεων στο εύρος του γνωστικού αντικειμένου της ειδικότητας,*

*β) προβλέπεται η εκπόνηση πτυχιακής ή διπλωματικής εργασίας διάρκειας ενός (1) ακαδημαϊκού εξαμήνου κατ’ ελάχιστον.»* και κατά την παρ. **2 ότι** :

***2.*** *«Για την υπαγωγή στην παρούσα διάταξη, η Σύγκλητος του οικείου Α.Ε.Ι., ύστερα από εισήγηση της Συνέλευσης του Τμήματος, απευθύνει αίτημα στον Υπουργό Παιδείας, Έρευνας και Θρησκευμάτων, ο οποίος, ύστερα από γνώμη του Ε.Σ.Ε.Κ.Α.Α.Δ. και της Α.Δ.Ι.Π., και εφόσον πληρούνται τα κριτήρια της παραγράφου 1, εκδίδει σχετική διαπιστωτική απόφαση, που δημοσιεύεται στην Εφημερίδα της Κυβερνήσεως…..».*

Από την ως άνω διάταξη η οποία είναι εξαιρετική - ειδική, προκύπτει ότι η απονομή του ενιαίου και αδιάσπαστου τίτλου σπουδών μεταπτυχιακού επιπέδου αναφέρεται σε σπουδές που ολοκληρώνονται σε ημεδαπά Α.Ε.Ι. και με την προϋπόθεση ότι πληρούνται τα κριτήρια που προσδιορίζονται στην παρ. 1 με τα στοιχεία α΄ και β΄ που περιλαμβάνουν μαθήματα του προγράμματος σπουδών και επί πλέον έχει τηρηθεί η διαδικασία της ως άνω παρ. 2 προκειμένου να εκδοθεί η οικεία διαπιστωτική απόφαση του Υπουργού Παιδείας και Θρησκευμάτων.

Στην προκειμένη περίπτωση οι ενιστάμεν… είναι κάτοχοι τίτλων σπουδών της αλλοδαπής οι οποίοι αναγνωρίστηκαν ως ισότιμοι και αντίστοιχοι με τα πτυχία που απονέμονται από το Τμήμα Μουσικών Σπουδών του Ε.Κ.Π.Α., πλην όμως δεν υφίσταται νομοθετική ρύθμιση αναγνώρισης και των τίτλων αλλοδαπών Πανεπιστημιακών Ιδρυμάτων ούτε προκύπτει από την Πράξη του ΔΟΑΤΑΠ ότι έχουν τηρηθεί οι προϋποθέσεις - κριτήρια που ορίζει το άρθρο 46 του ως άνω νόμου για την απονομή του ενιαίου και αδιάσπαστου τίτλου σπουδών μεταπτυχιακού επιπέδου, όπως ορθά, θεωρώ ότι έκρινε η πλειοψηφία του Τμήματος με την …… απόφασή της.

Σημειωτέον ότι η αναγνώριση του αλλοδαπού τίτλου, ως ισότιμου ή αντίστοιχου με ημεδαπό τίτλο, δεν έχει την έννοια ότι άνευ ετέρου ο τίτλος αυτός θα οδηγεί και στην απονομή του ενιαίου και αδιάσπαστου τίτλου, με δεδομένο μάλιστα ότι η αναγνώριση από το ΔΟΑΤΑΠ (πρώην ΔΙΚΑΤΣΑ) πραγματοποιήθηκε σε προγενέστερο της ισχύος του εν λόγω νόμου χρόνο, που προέβλεπε απλώς την ισοτιμία ή αντιστοιχία μόνο των πτυχίων και όχι την αναγνώριση μεταπτυχιακών σπουδών.

Στη συνέχεια έλαβαν το λόγο τα μέλη της Ελάσσονος Ολομέλειας και μετά από διαλογική συζήτηση και ανταλλαγή απόψεων με την ως άνω εισήγηση συμφώνησαν οι Αντιπρόεδροι Ηλίας Νικολόπουλος, Αθανάσιος Παπαιωάννου και το μέλος Μαρία θεοδωράκη – Ρεντούμη, Σύμβουλος.

Μειοψήφησαν τα μέλη Χαρίλαος Κλουκίνας και Στέλλα Μαργέλλου Πρόεδροι των Τμημάτων και η Σύμβουλος Ευαγγελία Βλάχου, οι οποίοι είχαν την ακόλουθη άποψη:

Οι τίτλοι σπουδών που οι ενιστάμεν…. προσκόμισαν και ειδικότερα ο τίτλος “Bachelor of Arts Honours in Music” και “Master of Music Ethnomusicology” προκειμένου για τ… ………. και «Maitrise Lettres, Langues et Arts – Arts du Spectacle et Musique του Πανεπιστημίου Montpellier 3 της Γαλλίας», προκειμένου για τ…. …….., έχουν αναγνωριστεί από το ΔΟΑΤΑΠ ως πτυχία ισότιμα και αντίστοιχα προς τα πτυχία που απονέμει το Τμήμα Μουσικών Σπουδών του ΕΚΠΑ, σύμφωνα με τις υπ’ αριθ. ……… και …….. Πράξεις του ΔΟΑΤΑΠ αντιστοίχως.

Κατόπιν των ως άνω Πράξεων αναγνώρισης ΔΟΑΤΑΠ περί ισοτιμίας και αντιστοιχίας των προσκομισθέντων τίτλων προς τα πτυχία τα απονεμόμενα από το Τμήμα Μουσικών Σπουδών του ΕΚΠΑ για το οποίο έχει εκδοθεί Διαπιστωτική Απόφαση (141926/Ζ1/3-9-2018, ΦΕΚ 3900/Β/7-9-2018), περί υπαγωγής του εν λόγω τμήματος στις διατάξεις της παρ. 1 του άρθρου 46 του ν. 4485/2017, πρέπει να αναγνωριστούν οι προσκομισθέντες τίτλοι σπουδών ως ενιαίος και αδιάσπαστος τίτλος σπουδών μεταπτυχιακού επιπέδου (integrated master), χωρίς να απαιτείται ειδική νομοθετική πρόβλεψη προς τούτο και να μοριοδοτηθούν αναλόγως.

Επομένως, ενόψει όσων παραπάνω έγιναν δεκτά, η Ελάσσων Ολομέλεια επιλύει κατά πλειοψηφία, τη διαφωνία που ανέκυψε υπέρ της γνώμης της πλειοψηφίας του Γ΄ Τμήματος, που διατυπώθηκε στην υπ’ αριθμ. ……. απόφαση, κρίνει ότι οι ενστάσεις των ως άνω υποψηφίων πρέπει να απορριφθούν και αναπέμπει την υπόθεση στο Τμήμα αυτό για την έκδοση αποφάσεως.

**Για τους λόγους αυτούς**

Η Ελάσσων Ολομέλεια επιλύει κατά πλειοψηφία την ανακύψασα στο Γ΄ Τμήμα του Α.Σ.Ε.Π. διαφωνία, υπέρ της γνώμης της πλειοψηφίας αυτού, που διατυπώθηκε στην υπ’ αριθμ. ……. απόφαση του και αναπέμπει την υπόθεση στο Τμήμα αυτό για την έκδοση αποφάσεως, κατά τα οριζόμενα στο σκεπτικό.

##### Ο ΠΡΟΕΔΡΟΣ Η ΓΡΑΜΜΑΤΕΑΣ